b'\n_START_ARTICLE_\nMagnetinio rezonanso tomografas\n_START_PARAGRAPH_\nMagnetinio rezonanso tomografas (sutr. MRT) \xe2\x80\x93 \xc4\xaftaisas neskaidriems organizmo dariniams atvaizduoti bei j\xc5\xb3 patologiniams poky\xc4\x8diams nustatyti magnetinio branduoli\xc5\xb3 rezonanso (MBR) b\xc5\xabdu. Jie taip pat naudojami geologijoje (kvartero 1-pio moliusk\xc5\xb3 iki 500 000 m. senumo abs. am\xc5\xbeiui nustatyti), chemin\xc4\x97je analiz\xc4\x97je. _NEWLINE_Magnetinio rezonanso tomograf\xc4\x85 sudaro stiprus magnetas (nuolatiniai ir superlaidieji elektromagnetai), kuriantis nuolatin\xc4\xaf magnetin\xc4\xaf lauk\xc4\x85, gradientini\xc5\xb3 magnetini\xc5\xb3 lauk\xc5\xb3 sudarymo sistema, radijo impuls\xc5\xb3 si\xc5\xb3stuvas ir imtuvas, duomen\xc5\xb3 apdorojimo (kompiuteris), maitinimo ir au\xc5\xa1inimo sistemos. Did\xc5\xbeioji \xc5\xa1i\xc5\xb3 \xc4\xafrengini\xc5\xb3 dalis yra \xc4\xaftaisyti specialiame r\xc4\x97me, \xc4\xaf kur\xc4\xaf guldomas tiriamasis. Si\xc5\xb3stuvo siun\xc4\x8diamais radijo impulsais su\xc5\xbeadinamas tiriamojo audinio sluoksnis. Stipriame nuolatiniame magnetiniame lauke audinio tam tikr\xc5\xb3 atom\xc5\xb3 branduoliai (daugiausiai vandenilio) selektyviai sugeria auk\xc5\xa1to da\xc5\xbenio radijo bangas ir pereina \xc4\xaf auk\xc5\xa1tesn\xc4\xaf energijos lygmen\xc4\xaf. Nutraukus magnetinio lauko poveik\xc4\xaf, branduoliai gr\xc4\xaf\xc5\xbeta \xc4\xaf \xc5\xbeemesn\xc4\xaf energijos lygmen\xc4\xaf (vyksta relaksacija) i\xc5\xa1spinduliuodami sugert\xc4\x85 elektromagnetin\xc4\x99 energij\xc4\x85 magnetinio rezonanso impulso pavidalu, kur\xc4\xaf u\xc5\xbera\xc5\xa1o jutiklis ir panaudoja tiriamajam sluoksniui atvaizduoti kompiuterio ekrane. Branduoli\xc5\xb3 relaksacijos trukm\xc4\x97 priklauso nuo j\xc5\xb3 terp\xc4\x97s, tod\xc4\x97l galima tiksliai \xc4\xafvertinti skirting\xc5\xb3 darini\xc5\xb3 savybes ir nuokryp\xc4\xaf nuo normos. _NEWLINE_Gradientiniai magnetiniai laukai sukuria nuolatinio magnetinio lauko netolygum\xc4\x85 3 a\xc5\xa1i\xc5\xb3 kryptimis, tod\xc4\x97l galima pasirinkti, kur\xc4\xaf sluoksn\xc4\xaf su\xc5\xbeadinti ir kiekvien\xc4\x85 jo element\xc4\x85 koduoti pagal da\xc5\xben\xc4\xaf ir faz\xc4\x99. Tiriam\xc4\x85j\xc4\x85 srit\xc4\xaf galima skenuoti bet kurioje plok\xc5\xa1tumoje ir atvaizduoti submilimetrinius darinius. _NEWLINE_Da\xc5\xbeniausiai tiriama sritis atvaizduojama lygiagre\xc4\x8diais pj\xc5\xabviais: \xc5\xa1onin\xc4\x97je, a\xc5\xa1in\xc4\x97je ir tiesin\xc4\x97je plok\xc5\xa1tumose, gaunamas dvimatis (audinio pj\xc5\xabvio) arba trimatis (audinio t\xc5\xabrio) vaizdas. Pagal konstrukcij\xc4\x85 skiriami u\xc5\xbedarieji (tunelio formos) ir atvirieji tomografai. Operaciniam tyrimui ir intervencin\xc4\x97ms proced\xc5\xabroms kontroliuoti naudojamos specialios konstrukcijos, \xc4\xafrengtos ekranuotose patalpose. Pagal magneto kuriam\xc4\x85 lauk\xc4\x85 yra labai ma\xc5\xbeo (magnetinio srauto tankis <0,1 teslos), ma\xc5\xbeo (<0,1 - 0,5 teslos), vidutinio (0,5 \xe2\x80\x93 1 teslos), didelio (1 \xe2\x80\x93 2 teslos) ir labai didelio (iki 25 tesl\xc5\xb3) galingumo tomografai. Kuo galingesnis magnetinio rezonanso tomografas, tuo didesn\xc4\x97 jo skiriamoji geba, trumpesnis vaizdo gavimo laikas.\n_START_SECTION_\nMagnetinio rezonanso tomografu atliekami tyrimai\n_START_PARAGRAPH_\nKlinikiniams tyrimams naudojami iki 3 tesl\xc5\xb3, tyrimams in vitro \xe2\x80\x93 galingesni magnetinio rezonanso tomografai. MBR tomografijos tyrimai da\xc5\xbeniausiai yra taikomi smegen\xc5\xb3, stuburo, nerv\xc5\xb3, s\xc4\x85nari\xc5\xb3, \xc5\xa1irdies ir kraujagysli\xc5\xb3, navikin\xc4\x97ms ligoms diagnozuoti, \xc4\xafvertinti mink\xc5\xa1t\xc5\xb3j\xc5\xb3 audini\xc5\xb3 pa\xc5\xbeeidim\xc4\x85, limfmazgi\xc5\xb3 b\xc5\xabkl\xc4\x99, kraujotak\xc4\x85. MBR spektroskopija taikoma med\xc5\xbeiag\xc5\xb3 apykaitai smegenyse, navikiniame audinyje tirti. _NEWLINE_Tiriant kraujotak\xc4\x85, da\xc5\xbenai naudojama kontrastin\xc4\x97 med\xc5\xbeiaga. Tyrimo metu pacientas negali vilk\xc4\x97ti drabu\xc5\xbei\xc5\xb3 su metalin\xc4\x97mis detal\xc4\x97mis. MBR tyrimai neatliekami turintiems elektrin\xc4\xaf \xc5\xa1irdies stimuliatori\xc5\xb3, vidin\xc4\x97s ausies implant\xc4\x85, smegen\xc5\xb3 kraujagysli\xc5\xb3 aneurizm\xc5\xb3 gnybtus, dirbtinius vo\xc5\xbetuvus ar kraujagysli\xc5\xb3 stentus, neseniai implantuotus dirbtinius s\xc4\x85narius. Naudojant kontrastines med\xc5\xbeiagas, nerekomenduojama tirti n\xc4\x97\xc5\xa1\xc4\x8di\xc5\xb3j\xc5\xb3. Tyrimas saugus, pacientai n\xc4\x97ra veikiami jonizuojan\xc4\x8dios spinduliuot\xc4\x97s. Labai retai gali kilti alergini\xc5\xb3 reakcij\xc5\xb3 \xc4\xaf kontrast\xc4\x85. 1978 m. magnetinio rezonanso tomograf\xc4\x85 suk\xc5\xabr\xc4\x97 P. Lauterburas (JAV). P. Mansfieldas (D. Britanija) pirmasis atliko galvos smegen\xc5\xb3 ir pilvo organ\xc5\xb3 magnetinio rezonanso tomografij\xc4\x85.'